તમારો જ દાખલો લો. જો તમારી પાસે પીસી અને સ્માર્ટફોન બંને હોય (બંને ન હોય એવા કેટલા લોકો હશે?) તો તમે કયા સાધન પર વધુ સર્ફિંગ કરો છો? હવે લગભગ આખી દુનિયાના લોકો કામ પીસી અને લેપટોપ પર કરે છે, પણ સર્ફિંગ મોબાઇલ ડિવાઇસીઝ પર કરે છે. ભારત, બ્રાઝિલ અને આફ્રિકાના સંખ્યાબંધ દેશોમાં છેક હવે જે લોકો નેટના પરિચયમાં આવી રહ્યા છે, એ બધા લગભગ પહેલાં મોબાઇલ પર જ નેટ પર સક્રિય થઈ રહ્યા છે. એ લોકો પીસીનો ઉપયોગ જ ન કરતા હોય એવું બની શકે છે. બીજી તરફ, વિકસિત દેશોમાં મોબાઇલ કે ટેબલેટ એટલાં પાવરફૂલ થતાં જાય છે કે તેના પર કમ્પ્યુટર પર થઈ શકતું બધું કામ થઈ શકે છે – બધાએ કમ્પ્યુટરનો જ ઉપયોગ કરવો પડે એવું રહ્યું નથી!